เหตุกราดยิงในฮาเนา

เหตุราดยิงที่ฮาเนา  เมื่อวันที่ 19 กุมภาพันธ์ ค.ศ. 2020 เป็นเหตุก่อการร้ายขวาจัดโดยการกราดยิง เป็นผลให้มีผู้เสียชีวิต 9 ราย บาดเจ็บ 5 คน โดยพุ่งเป้าไปที่คีโอสค์และบาร์ในเมืองฮาเนา ใกล้กับนครฟรังค์ฟวร์ท รัฐเฮ็สเซิน ประเทศเยอรมนี หลังก่อเหตุ โทบีอัส รัทเยิน (Tobias Rathjen) ผู้ก่อเหตุ เดินทางกลับมายังอะพาร์ตเมนต์ของตน ก่อเหตุฆาตกรรมมารดาของตนก่อนจะฆ่าตัวตายตาม รัฐมนตรีมหาดไทยเยอรมันระบุว่าการสังหารหมู่นี้เป็นเหตุก่อการร้าย
ลำดับเหตุการณ์.
เหตุกราดยิงเริ่มต้นที่เวลา 21:55:43 น. CET (UTC+1) ที่ลาโฟเทรบาร์ (La Votre Bar) ในย่านใจกลางเมืองฮาเนา โดยการกราดยิงใส่ผู้คนในบาร์ โดยมีเสียชีวิตในที่เกิดเหตุหนึ่งคนคือบาร์เทนเดอร์ จากปืนพก CZ 75 หลังจากนั้นผู้ก่อเหตุเดินออกมายังทางเดินภายนอก ยิงชายคนหนึ่งเสียชีวิตหนึ่งราย ก่อนจะเข้าไปยังมิดไนท์บาร์ (Midnight Bar) ที่อยู่ติดกัน และยิงสามนัดจากประตู หนึ่งในสามนัดนี้ถูกเจ้าของของบาร์ดังกล่าว เสียชีวิต หลังจากนั้น ผู้ก่อเหตุเปลี่ยนมาใช้ปืน SIG เซาเออร์ P226 ก่อนจะเดินพุ่งตรงหาชายคนหนึ่งที่คีโอสค์ด้านหน้ามิดไนท์บาร์ เขาเอาปืนจ่อไปที่ชายคนดังกล่าวและถามซ้ำ ๆ ว่าเป็นคนต่างชาติหรือไม่ ชายคนดังกล่าวปฏิเสธไม่ตอบก่อนที่ผู้ก่อเหตุจะวิ่งหนีไป ออกจากบริเวณตลาดฮ็อยมาร์คท์ (Heumarkt) เข้าสู่ถนนเครเมอร์ชตัสเซอ (Krämerstraße) กราดยิงหลายนัดมส่รถยนต์ของชายชาวโรมาเนียโดยกำเนิด วีลี วีออเร็ล เพิวน์ (Vili Viorel Păun) จากนั้น ผู้ก่อเหตุพยายามเข้าไปในอีกคีโอสค์หนึ่งก่อนจะพบว่าภายในไม่มีคน จึงวิ่งกลับมายังรถของตนเพื่อขับหนีออกไป ระหว่างนั้น เพิวน์พยายามขับรถขวางจนนำไปสู่การขับรถไล่ล่ากัน Three people were killed on Heumarkt. รวมแล้วมีผู้เสียชีวิตในย่านฮ็อยมาร์คท์สามราย 
ผู้ก่อเหตุขับต่อไปยังอาเรนาบาร์อุนท์คาเฟ (Arena Bar & Café) ซึ่งตั้งอยู่ในย่านเค็สเซิลชตัดท์ (Kesselstadt) ห่างออกไป 2.5 กิโลเมตรจากฮ็อยมาร์คท์ ระหว่างขับรถไล่เล่า เพิวน์พยายามโทรติดต่อเบอร์ฉุกเฉิน 110 ห้ารอบ โทรติดเพียงสามรอบซึ่งไม่มีคนตอบรับโทรศัพท์เนื่องจากเจ้าหน้าที่กำลังรับมือกับสายจากฮ็อยมาร์คท์อยู่ หลังถึงที่อาเรนาบาร์อุนท์คาเฟ ผู้ก่อเหตุลงจากรถและยิงเพิวน์ซึ่งยังอยู่ในรถ เสียชีวิตในที่เกิดเหตุ ก่อนจะเดินเข้าไปยังคีโอสค์ใกล้กับบาร์ดังกล่าว และกราดยิงจนมีผู้เสียชีวิตสามราย ตามด้วยเดินเข้าไปในบาร์ดังกล่าวและกราดยิงใส่ผู้คนภายใน เสียชีวิตสองราย บาดเจ็บสามคน หลังเกิดเหตุ การสอบสวนทางนิติสถาปัตยกรรมพบว่าประตูทางออกฉุกเฉินด้านหลังของบาร์ถูกล็อก ซึ่งถ้าหากไม่ได้ล็อกอยู่จะช่วยให้พอมีเวลาสำหรับผู้คนภายในหลบหนีได้ทัน ไม่ถึงหนึ่งนาที ผู้ก่อเหตุออกจากบาร์และออกไปจากบริเวณเต็สเซิลสตัดท์ รวมแล้วมีผู้เสียชีวิตหกรายในบริเวณนี้
หลังเกิดเหตุ ตำรวจเปิดการสอบสวนใหญ่ เริ่มแรกมีการประกาศว่าผู้ก่อเหตุยังไม่พบตัว โดยผู้ก่อเหตุขับรถออกจากอาเรนาบาร์กลับไปยังบ้านของตนซึ่งอยู่ไม่ไกล ยิงปืนใส่มารดาสองนัด เสียชีวิต ก่อนจะยิงปืนฆ่าตัวตายตามในห้องใต้ดิน ส่วนบิดาไม่ได้รับบาดเจ็บ เป็นที่เข้าใจว่าเขาก่อเหตุมาตุฆาตเป็น "การการุณยฆาต" เนื่องจากเธอเป็นผู้ป่วยติดเตียงจากความผิดปกติทางระบบประสาท ตำรวจพบร่างของผู้ก่อเหตุและมารดาเมื่อเวลา 05:15 น. ของวันถัดมา
ผู้ก่อเหตุ.
ผู้ก่อเหตุคือชายวัย 43 ปี โทบีอัส รัทเยิน (Tobias Rathjen, 1977 – 19 กุมภาพันธ์ 2020) นักเคลื่อนไหวการเมืองขวาจัด บนเว็บส่วนตัวของเขา เขาได้เผยแพร่แถลงการณ์ที่มีเนื้อหาเหยียดเพศ และเผยแพร่วิดีโอของตนแสดงมุมมองทางการเมืองที่มีลักษณะต่อต้านสตรี (misogynist) ไปจนถึงกล่าวหาว่าประธานาธิบดีสหรัฐในเวลานั้น ดอนัลด์ ทรัมป์ ขโมยสโลแกนหาเสียงของเขาไปใช้ นอกจากนี้เขายังสนับสนุนยูเจนิกส์ และบอกเล่าความหงุดหงิดที่ตนเป็นอินเซล ไม่สามารถมีความสัมพันธ์กับผู้หญิงได้ เป็นผลเนื่องมาจากความผิดปกติทางจิตเวชของตน นอกจากนี้เขายังกล่าวบอกเล่าว่าตนเองถูกสายลับติดตามอยู่ ในแถลงการณ์ที่เขาเผยแพร่ เขาแสดงความเกลียดชังอย่างสุดใจต่อผู้อพยพในเยอรมนี โดยเฉพาะพวกที่มาจากตะวันออกกลาง, เอเชียกลาง, เอเชียตะวันออกเฉียงใต้ และแอฟริกาเหนือ รวมถึงเรียกร้องว่าเยอรมนีจะต้อง "ถอนรากถอนโคน[คนพวกนี้]ให้หมดไปจากแผ่นดิน" และแสดงความเกลียดชังต่อพลเมืองเยอรมันที่ยินยอมให้คนต่างด้าวเข้ามายังเยอรมนี โดยยังเรียกพลเมืองเหล่านี้ว่า "ไม่บริสุทธิ์" ทางการยังค้นพบหลักฐานว่าเขาเคยพิจารณาจะโจมตีโรงเรียนที่มีนักเรียนจำนวนมากเป็นผู้อพยพ